עם פרוץ מלחמת העולם הראשונה באוגוסט 1914 נשלח ניוקומב לצרפת במסגרת חיל ההנדסה המלכותי, והשתתף בנסיגה ממונס. לאחר מכן חזר ללונדון שם סיים יחד עם לורנס את הכנת הדוחות והמפות של דרום ארץ ישראל ומדבר סיני, וב-9 בדצמבר הועברו ניוקומב ולורנס לקהיר, שם הוחל בריכוז מומחים לענייני המזרח התיכון. ניוקומב התבקש להקים יחידת מודיעין צבאי בפיקוד הגנרל גילברט קלייטון שעמד בראש הביון הצבאי והפוליטי במצרים. לאחר תשעה חודשים בקהיר נשלח ניוקומב לגליפולי שם הוצב ביחידת אנזא"ק; על חילוץ נפגעי גז רעיל שם, ב-29 באוקטובר 1915, הוענק לו אות השירות המצוין (DSO). לאחר הנסיגה מגליפולי המשיך ניוקומב יחד עם יחידת האנזא"ק לצרפת והשתתף בקרב על הסום. ב-1916 נשלח ניוקומב חזרה למצרים והועמד בראש המשלחת הבריטית לחג'אז. בזמן שחלף הפך ת.א. לורנס למקשר בין הכוחות הבריטיים לכוחות המרד הערבי, תפקיד אשר עתיד לזכות אותו בפרסום רב כ'לורנס איש ערב'. יחד עם כוחותיו של ת.א. לורנס, ופייסל (בנו של חוסיין בן עלי השריף ממכה), עסקה יחידתו של ניוקומב בפעולות חבלה במסילת הרכבת החיג'אזית. בפעילותו זכה ניוקומב להערכה רבה בזכות אומץ ליבו.